**USPOREDNO- RAŠČLAMBENI ESEJ (350 DO 400 RIJEČI)**

**Prvi tekst**

**Albert Camus, Stranac**Nakon kraćeg vremena u prostoriji zazvoni zvonce. Skinuše mi lisice, otvoriše vrata i odvedoše me do  
optuženičke klupe. Dvorana je bila dupkom puna. Usprkos zastorima, sunce je  
ovdje-ondje prodiralo u dvoranu i bilo je već zagušljivo. Prozori su bili zatvoreni. Sjedoh, a uza me žandari. U  
taj čas spazih pred sobom niz lica. Svi me gledahu – shvatih da su to porotnici. Ali ne bih mogao reći po čemu  
su se razlikovali jedan od drugoga. Imao sam samo dojam da sam pred klupom u tramvaju i da svi ti neznani  
putnici motre pridošlicu ne bi li otkrili na njemu što smiješno. Dobro znam da je to bila blesava pomisao, jer  
oni nisu tražili ništa smiješno nego zločin. Međutim, razlika nije bila velika, a kako bilo da bilo, ta mi je misao  
pala na um.  
Bio sam i malko ošamućen od sveg tog svijeta u zatvorenoj sudnici. Ponovo sam promotrio sudnicu, ali nisam  
prepoznao nijedno lice. Rekao bih da u prvi mah nisam ni pojmio da se sav taj svijet tu tiska da mene vidi.  
Obično se ljudi nisu obazirali na mene. Morao sam se upeti da shvatim da sam ja uzrok svom tom komešanju.  
Rekoh žandaru do sebe: – Koliko svijeta! – Odgovori mi da je to zbog novina, i pokaza mi skupinu ljudi koji su  
stajali oko stola podno klupe za porotnike. Reče mi: – Eno ih. – Pripitah: – Tko? – a on mi ponovi: – Novinari.

Drugi tekst

**Fjodor Mihajlovič Dostojevski, Zločin i kazna**U prvi čas pomisli da će šenuti pameću. Obuzme ga strašna studen; ali mu je hladno bilo i od groznice koja  
ga je već odavno u snu bila spopala. A sad ga iznenada podiđe takva jeza da zacvokota zubima i sve u njemu  
uzdrhti. Otvori vrata i osluhne: u kući je sve živo spavalo. U čudu je gledao sam sebe i sve oko sebe i nije mu  
bilo jasno kako nije sinoć, kad se vratio, zakračunao vrata, nego se izvalio na divan, ne samo obučen nego i  
sa šeširom na glavi: šešir mu se bio skotrljao i ležao na podu, do uzglavlja. „Da je tko naišao, što bi pomislio?  
Da sam pijan, ali...” Jurne do prozora. Bilo je prilično svijetlo te počne brže-bolje ogledavati sama sebe, čitava,  
od glave do pete, svu svoju odjeću: nema li kakvih tragova? Ali nije mu valjao posao: dršćući od jeze, počne  
skidati sve sa sebe i ponovno pomno razgledati. Sve je isprevrtao, do posljednje niti i krpice i, ne vjerujući sam  
sebi, tri puta ponovio pregled. Ali se činilo da nema ničega, nikakvih tragova; samo dolje na hlačama, gdje su  
se otrcale pa su niti visjele kao rese, na tim resama bilo je gustih tragova od zgrušane krvi. Zgrabi velik džepni  
nož i obreže rese. Ničega drugog nije, čini se, bilo.(...)  
Počelo ga je nesnosno mučiti uvjerenje da ga sve izdaje, čak i pamćenje, pa i obična moć prosuđivanja. „Što,  
zar već zbilja počinje, zar već zbilja dolazi kazna? (...)”  
Noge su mu klecale. „Od straha”, promrsi u sebi. Vrtjelo mu se u glavi i boljela ga je glava od vrućice. „To je  
njihova lukavština! Hoće da me lukavštinom namame pa da me onda najednom zaskoče”, nastavio je u sebi  
izlazeći na stubište. „Najgore je što sam tako reći u bunilu... mogao bih izvaliti kakvu glupost...”

**Smjernice za pisanje školskoga eseja**Predstavite romane *Stranac* i *Zločin i kazna* u kontekstu razdoblja u kojima su nastali.  
Smjestite polazne tekstove u kontekst romana.  
Portretirajte likove Mersaulta i Raskoljnikova u kontekstu romana.  
Usporedite polazne tekstove.  
Protumačite na temelju pročitanih romana *Zločin i kazna* i *Stranac* u kakvu su odnosu sloboda i ljudska  
odgovornost.  
Obrazložite svoje tvrdnje.